ບັນດາຜູ້ນຳອີຣັກ ປຶກສາກັນ ເລືອກເອົາ ຜູ້ບັນຊາການ ທະຫານ ຄົນນຶ່ງ
ພວກນັກລົບ​ຈາກ ກອງທັບອີຣັກ ພວກ​ທະຫານ​ບ້ານ Shi’ite ພວກຊົນ​​ເຜົ່າ Sunni ​ແລະ ກອງ​ກຳລັງ​ຊາວ​ Kurd ຕ່າງກໍພວມ​ສູ້​ລົບ​ກັບ ພວກ​ຫົວ​ຮຸນ​ແຮງ ​ໃນຫຼາຍໆ​ເຂດຂອງ​ອີຣັກ.
ບັນດາຜູ້ນຳຂອງອີຣັກ ຈະເລີ້ມຂັ້ນຕອນການຄັດເລືອກເອົາ ຜູ້ບັນຊາການທະຫານໃນວັນພຸດມື້ນີ້ ທີ່ສາມາດເປັນຜູ້ນຳພາ ໃນການຈັດແຈງກອງກຳລັງຕ່າງໆ ເພື່ອຕໍ່ສູ້ກັບພວກຫົວຮຸນແຮງ ລັດອິສລາມ ໃຫ້ດີຂຶ້ນກວ່າເກົ່າ ເສນາທິການຮ່ວມຂອງກອງທັບສະຫະລັດ ພົນເອກ Joseph Dunford ກ່າວໃນວັນອັງຄານວານນີ້ ລະຫວ່າງການເດີນທາງ ໄປຢ້ຽມຢາມ ອີຣັກ ວ່າ ກຸ່ມແນວໂຮມພາຍໃຕ້ການນຳພາຂອງ ສະຫະລັດຕ້ອງມີຄົນນຶ່ງ ທີ່ສາມາດອອກຄຳສັ່ງ ກ່ຽວກັບການຕໍ່ສູ້ ທາງພາກພື້ນດິນ ເພື່ອຈະສະໜອງການສະໜັບສະໜູນ ທີ່ດີຂຶ້ນ ໃນຂະນະທີ່ກຸ່ມແນວໂຮມ ເປັນຜູ້ທຳການໂຈມຕີທາງອາກາດຢູ່ນັ້ນ ພວກນັກລົບຈາກ ກອງທັບອີຣັກ ພວກທະຫານບ້ານ Shi’ite ພວກ ຊົນເຜົ່າ Sunni ແລະ ກອງກຳລັງ ຊາວ Kurd ຕ່າງກໍພວມສູ້ລົບກັບ ພວກຫົວຮຸນແຮງ ຢູ່ໃນຫຼາຍໆເຂດ ຂອງອີຣັກ ໂດຍ ປະສົບຜົນສຳເລັດ ໃນລະດັບທີ່ແຕກຕ່າງກັນ ໂດຍລວມແລ້ວ ກຸ່ມພວກຫົວຮຸນແຮງ ລັດອິສລາມ ຍັງສາມາດຍຶດຄອງດິນແດນສ່ວນໃຫຍ່ ທີ່ຕົນຢຶດໄດ້ ເມື່ອດົນກວ່າປີນຶ່ງ ຜ່ານມາ ນາຍພົນ Dunford ກ່າວວ່າ ທ່ານຈະບໍ່ອະທິບາຍເຖິງ ສະຖານະການ ໃນອີຣັກ ວ່າ ຢູ່ໃນສະພາບທີ່ບໍ່ໄປບໍ່ມາ ແລະ ຈະບໍ່ກ່າວເຖິງກຳນົດເວລາກ່ຽວກັບການບຸກໂຈມຕີ ທີ່ແນ່ນອນ ໄຊຊະນະບັ້ນນຶ່ງທີ່ໄດ້ຮັບມາ ເມື່ອບໍ່ດົນມານີ້  ກໍແມ່ນໂຮງກັນນ້ຳມັນທີ່ສຳຄັນ ໃນເມືອງ Beiji ຢູ່ທາງກ້ຳເໜືອຂອງນະຄອນຫຼວງ Baghdad ບ່ອນທີ່ ບັນດາເຈົ້າໜ້າທີ່ກອງທັບ ສະຫະລັດ ແລະ ອີຣັກ ກ່າວວ່າ ກອງກຳລັງຂອງອີຣັກ ໄດ້ຢຶດຄືນມາໄດ້ ແລະ  ຫຼັງຈາກທີ່ໄດ້ສູ້ລົບກັນມາດົນກວ່ານຶ່ງປີ ໂຄສົກກອງທັບສະຫະລັດ ພັນຕີ Mike Filanowski ກ່າວໃນວັນອັງຄານວານນີ້ ຢູ່ທີ່ ນະຄອນຫຼວງ Baghdad ວ່າ ທະຫານອີຣັກ ຈຳນວນ 15,000 ຄົນ ແລະ ກຳລັງຮັກສາ ຄວາມປອດໄພ ຈຳນວນນຶ່ງ ໄດ້ເຂົ້າຄວບຄຸມ ເມືອງ Beiji ແລະ ໄດ້ກວດລ້າງກຳລັງສັດຕູ ທີ່ຍັງຫຼົງເຫຼືອຢູ່ນັ້ນ ອອກໄປຈາກບໍລິເວນດັ່ງກ່າວນຳດ້ວຍ